## Pravilnik o načinu obavljanja medicinsko-biokemijske djelatnosti uz bolesnika

### NN 34/2005 (16.3.2005.), Pravilnik o načinu obavljanja medicinsko-biokemijske djelatnosti uz bolesnika

**MINISTARSTVO zdravstva i socijalne skrbi**

**692**

Na temelju članka 4. stavka 2.
Zakona o medicinsko-biokemijskoj djelatnosti (»Narodne novine« 121/2003) na
prijedlog Hrvatske komore medicinskih
biokemičara i uz prethodno pribavljeno mišljenje Hrvatske liječničke komore,
ministar zdravstva i socijalne skrbi donio je

**PRAVILNIK**

**O NAČINU OBAVLJANJA MEDICINSKO-**

**-BIOKEMIJSKE DJELATNOSTI UZ BOLESNIKA**

Članak 1.

Ovim Pravilnikom propisuje se
način obavljanja pretraga uz bolesnika koje provode zdravstveni radnici kojima
rad u medicinsko-biokemijskom laboratoriju nije osnovna djelatnost.

Pod pretragom uz bolesnika iz
stavka 1. ovoga članka podrazumijevaju se medicinsko-biokemijske pretrage
izvršene izvan medicinsko-biokemijskog laboratorija u jedinicama intenzivne
njege, kirurškim jedinicama, transplantacijskim jedinicama i hemodijalizi.

Pretrage uz bolesnika dio su
cjelovite kliničko-laboratorijske dijagnostike i provode se pod stručnim
nadzorom medicinsko-biokemijskog laboratorija.

Članak 2.

U cilju uvođenja pretraga iz članka
1. ovoga Pravilnika osniva se Tim za pretrage uz bolesnika (u daljnjem tekstu:
Tim) koji čine najmanje medicinski biokemičar i liječnik.

Zadatak Tima je utvrđivanje
potrebe za pretragama uz bolesnika, određivanja mjesta gdje će se pretrage uz
bolesnika obavljati te vrste pretraga koje će se obavljati.

U provedbi zadatka iz stavka 2.
ovoga članka Tim će postupati prema procjeni kliničke korisnosti i isplativosti
pojedine pretrage, analizi troškova te mogućnostima medicinsko-biokemijskog
laboratorija da ispuni tu potrebu.

Tim treba rasporediti osoblje
koje provodi pretrage uz bolesnika i utvrditi odgovornosti.

Članak 3.

Uvjeti u kojima se provode
pretrage uz bolesnika trebaju biti usklađene s općim propisima s obzirom na
sigurnost osoblja i bolesnika.

Članak 4.

Pretrage koje se mogu raditi uz
bolesnika su pretrage prve kategorije hitnosti i koje se određuju analizom pune
krvi:

– glukoza, kreatinin,
ureja, laktat;

– natrij, kalij, kloridi,
ionizirani kalcij, ionizirani magnezij;

– pH, pCO2, pO2, bikarbonati;

– hemoglobin, hematokrit,
oksihemoglobin, karboksihemoglobin,
methemoglobin, saturacija,
02;

– C-reaktivni protein;

– troponin
T;

– protrombinsko
vrijeme, aktivirano parcijalno tromboplastinsko
vrijeme, aktivirano vrijeme zgrušavanja.

Dodatne pretrage uz bolesnika mogu se uvoditi sukladno
preporukama Hrvatske komore medicinskih biokemičara.

Članak 5.

Na osnovu prijedloga Tima,
izvršit će se izbor instrumenta vodeći se načelima dobre laboratorijske prakse
te općim zahtjevima za instrumente predviđene za pretrage uz bolesnika.

Članak 6.

Medicinsko-biokemijski
laboratorij ima obvezu kontrole svih instrumenata za pretrage uz bolesnika.

Obveza uključuje stalni nadzor i
pomoć pri redovnim postupcima održavanja i uklanjanja pogrešaka u radu
instrumenta.

Članak 7.

Medicinski biokemičar vodi popis
svih instrumenata za pretrage uz bolesnika.

Popis uključuje identifikacijski
broj instrumenta, datum nabave, popis servisa s datumima kada je instrument bio
izvan upotrebe te adrese ovlaštenih servisa.

Članak 8.

Osoblje određeno za izvršavanje
pretraga uz bolesnika mora steći odgovarajuće znanje i uvježbanost.

Obučavanje osoba za rad na
instrumentima za pretrage uz bolesnika u nadležnosti je medicinsko-biokemijskog
laboratorija.

Članak 9.

Medicinsko-biokemijski
laboratorij dužan je izraditi Priručnik za pretrage uz bolesnika sljedećeg
sadržaja: 1. Mjerni postupci, 2. Mjerni instrumenti i 3. Kontrola kvalitete.

Odnos između vrijednosti
dobivenih pretragama uz bolesnika treba uskladiti s vrijednostima dobivenim u
središnjem medicinsko-biokemijskom laboratoriju.

Članak 10.

Tim provjerava stečeno praktično
i teorijsko znanje i vještine osoblja koje je prošlo obuku.

Medicinsko-biokemijski  laboratorij dužan je voditi popis uvježbanog
osoblja.

Za obučeno i izvježbano osoblje
treba postojati program trajne izobrazbe koji provodi medicinski biokemičar.

Članak 11.

Svi rezultati, uključujući nalaze
bolesnike i podatke o unutrašnjoj kontroli kvalitete i vanjskoj procjeni
kvalitete trebaju biti pohranjeni na radnoj listi s naznačenom osobom koja je
pretrage obavila te datumom i vremenom ili mogu biti pohranjeni kao
elektronički zapis u instrumentu ili u informacijskom sustavu središnjeg
medicinsko-biokemijskog laboratorija.

Kod rezultata upisanih u
dokumentaciju bolesnika treba biti naznačeno da su dobiveni pretragom uz
bolesnika.

Članak 12.

Pretrage uz bolesnika podliježu
unutarnjim nadzorima i vanjskim procjenama kao i pretrage obavljene u
središnjem medicinsko--biokemijskom laboratoriju.

Dodatno, medicinski biokemičari,
zajedno s liječnicima trebaju poduzeti periodične preglede kliničke
djelotvornosti pretraga uz bolesnika.

U kliničkoj provjeri treba
ispitati kliničku djelotvornost i isplativost usluga.

Članak 13.

Ovaj Pravilnik stupa na snagu osmoga dana od dana objave u
»Narodnim novinama«.

Klasa: 011-02/05-04/3

Urbroj: 534-06-05-2

Zagreb, 4. ožujka 2005.

Ministar

**doc****. dr. sc. Neven Ljubičić**, v. r.

Pravilnik, NN 34/2005-692